Amerikalik ayol o‘zini o‘ldirishlari mumkinligi haqida Facebook’dagi do‘stlarini ogohlantirdi

AQShning Ist-Sent-Luis shahrida istiqomat qiluvchi Mishel Rouling ismli ayol 25-noyabr kuni o‘zining Facebook’dagi sahifasida uni o‘ldirishlari mumkinligi haqida xabar yozib qoldirdi. Biroq, afsuski, ushbu posti unga yordam bera olmadi. Bu haqda BuzzFeed ma‘lumotiga asoslanib, TJournal xabar tarqatdi.

 Foto © TJournal
Mishel Rouling 25-noyabr kuni Facebook’dagi o‘z sahifasida “Agar bu kecha menga nimadir bo‘lsa, bolalarimga ularni yaxshi ko‘rishimni yetkazing, onamga uni yaxshi ko‘rishimni ayting”, deb yozib qoldirgan. 29-noyabr kuni esa o‘z kvartirasidan uning qonga belangan jonsiz tanasini topishgan.

Qotil sifatida Mishelning sobiq sevgilisi Montrel Kuper gumon qilinmoqda. O‘z postiga yozgan izohida Mishel o‘sha kuni Kuperning qamoqdan chiqqanini ma’lum qilgan. Unga politsiyaga zudlik bilan xabar qilishni maslahat berishganda esa, politsiya uni qutqarib qolishga ulgurmasligini aytgan.

Ma’lum bo‘lishicha, Montrel Kuper 2012-yilda Mishelga pichoq bilan zarba bergani uchun qamoqqa tushgan.
Mishel Rouling bilan shaxsan tanish bo‘lgan mahalliy jurnalist Goldi Teylorning aytishicha, qotillik sodir bo‘lgan shaharda jinoyatchilik darajasi mamlakatdagi o‘rtacha darajadan 17 barobarga yuqori.

Jurnalistga ko‘ra, Mishel yordamga hech kim kelmasligini yaxshi bilgan, chunki yordamga hozir odamning o‘zi bo‘lmagan. Uning fikricha, hududdagi politsiya kuchlari soni yetarli emas.